

**KLAIPĖDOS UNIVERSITETO**

**SENATAS**

**NUTARIMAS**

**DĖL KLAIPĖDOS UNIVERSITETO PROFESORIAUS EMERITO VARDO SUTEIKIMO TVARKOS APRAŠO PATVIRTINIMO**

2025 m. kovo 13 d. Nr. 11-42

Klaipėda

Senatas n u t a r i a:

1. Patvirtinti Klaipėdos universiteto profesoriaus emerito vardo suteikimo tvarkos aprašą (pridedama).
2. Laikyti negaliojančiu 2021 m. spalio 21 d. Senato nutarimą Nr. 11-8 „Dėl Klaipėdos universiteto profesoriaus emerito vardo suteikimo nuostatų pataisų patvirtinimo“.

Senato pirmininkas prof. dr. Vaidutis Laurėnas

PATVIRTINTA

Klaipėdos universiteto senato 2025 m. kovo 13 d.

Nutarimu Nr. 11-42

**KLAIPĖDOS UNIVERSITETO PROFESORIAUS EMERITO VARDO SUTEIKIMO TVARKOS APRAŠAS**

**I. TEISĖ Į PROFESORIAUS EMERITO VARDĄ**

1.1. Klaipėdos universiteto profesoriaus emerito vardas gali būti suteikiamas sulaukusiems 65 metų Klaipėdos universiteto profesoriams už ypatingus nuopelnus Klaipėdos universitetui, mokslui, menui bei kultūrai, neturintiems darbo santykių su Klaipėdos universitetu.

1.2. Pretendentas turi būti ne mažiau kaip 25 metus aktyviai dirbęs pedagoginį ir mokslinį ar meninį darbą, iš jų ne mažiau kaip 20 metų dirbęs Klaipėdos universitete ir ne mažiau kaip 10 metų dirbęs Klaipėdos universiteto profesoriumi bei turintis pedagoginį profesoriaus vardą.

**II. PROFESORIAUS EMERITO VARDO SUTEIKIMAS**

2.1. Pateikti kandidatus Klaipėdos universiteto senatui (toliau – Senatas) profesoriaus emerito vardui gauti turi teisę:

 2.1.1. Klaipėdos universiteto rektorius (toliau – Rektorius);

 2.1.2. Klaipėdos universiteto fakultetų ir mokslo institutų tarybos;

 2.1.3. Ne mažiau kaip du penktadaliai Senato narių.

2.2. Pretendentas į profesoriaus emerito vardą turi būti nusipelnęs bent dvejose iš šių sričių:

2.2.1. Paskelbė per visą akademinės veiklos laikotarpį reikšmingų mokslo darbų, turi išradimų ir / ar patentų ar / ir sukūrė pedagoginę, mokslinę ar meninės kūrybos mokyklą.

2.2.2. Tiesiogiai vadovaudamas ir dirbdamas Klaipėdos universitete parengė ne mažiau kaip 5 mokslo daktarus, menininkas – 5 pripažintus menininkus;

2.2.3. Dirbo Klaipėdos universiteto Senato pirmininko, Rektoriaus, prorektoriaus, dekano ar mokslo instituto direktoriaus pareigose ar Lietuvos Respublikos (Lietuvos mokslų tarybos, Lietuvos mokslų akademijos ir pan.) institucijose;

 2.2.4. Turi Lietuvos Respublikos valstybinių apdovanojimų už mokslinę, pedagoginę ar meninę veiklą, yra valstybinės premijos laureatas.

2.2.5. Dalyvavo Klaipėdos universitetui sukurti 1988–1991 m. suformuotose komisijose, organizaciniuose ar steigiamuosiuose komitetuose, kūrimo ar laikinosiose tarybose.

2.3. Kandidatas į profesorius emeritus turi pateikti Senatui:

2.3.1. Sutikimą dalyvauti svarstyme;

2.3.2. Gyvenimo aprašymą;

2.3.3. Profesoriaus pedagoginio vardo suteikimo dokumento kopiją;

2.3.4. Personalo ir dokumentų valdymo skyriaus pažymą apie darbo laikotarpį Klaipėdos universitete;

2.3.5. Mokslo ar meno darbų sąrašą, patvirtintą mokslo prorektoriaus.

2.3.6. Kitus dokumentus, kurie, kandidato nuomone, galėtų būti reikšmingi priimant sprendimą dėl profesoriaus emerito vardo suteikimo.

2.4. Senatas, Klaipėdos universiteto rektoriui ar fakulteto / mokslo instituto tarybai, ar ne mažiau kaip dviem penktadaliams Senato narių pateikus profesoriaus emerito kandidatūrą ir Klaipėdos universiteto kvalifikacinės komisijos argumentuotą išvadą apie kandidato atitikimą šio Tvarkos aprašo reikalavimams, svarsto profesoriaus emerito vardo suteikimo klausimą artimiausiame posėdyje.

2.5. Klaipėdos universiteto profesoriaus emerito vardą suteikia Senatas 2/3 posėdžio dalyvių balsų dauguma.

2.6. Senatui nusprendus suteikti profesoriaus emerito vardą, išduodamas profesoriaus emerito diplomas. Diplomą pasirašo Rektorius ir Senato pirmininkas.

2.7. Universiteto profesoriaus emerito diplomas įteikiamas Senato posėdyje.

2.8. Senatui nusprendus profesoriaus emerito vardo nesuteikti, asmuo dėl šio vardo suteikimo pakartotinai gali būti teikiamas Senatui svarstyti ne anksčiau kaip po vienerių metų.

**III. PROFESORIAUS EMERITO TEISĖS**

3.1. Nemokamai naudotis Klaipėdos universiteto informacine sistema (bibliotekomis, informacinėmis priemonėmis, turėti elektroninio pašto adresą Klaipėdos universiteto sistemoje).

3.2. Būti renkamam į Klaipėdos universiteto fakultetų ar mokslo institutų tarybas, Senato ar (ir) Rektoriaus sudarytas laikinąsias komisijas.

3.3. Dalyvauti Klaipėdos universiteto veiklose pagal savanoriškos veiklos sutartį:

3.3.1. Dirbti mokslo krypčių ir meno doktorantūrų komitetuose.

3.3.2. Rengti mokslo straipsnius, monografijas, vadovėlius, pranešimus, recenzijas ir kitus mokslo darbus su Klaipėdos universiteto prieskyra.

3.3.3. Skaityti paskaitas Klaipėdos universiteto mokslininkams, dėstytojams, doktorantams ir kitų studijų pakopų studentams.

3.3.4. Konsultuoti Klaipėdos universiteto mokslininkus, dėstytojus, doktorantus ir kitų studijų pakopų studentus.

3.4. Rektoriaus pavedimu gali atlikti kitus darbus.

**IV. PROFESORIAUS EMERITO IŠMOKA**

4.1. Profesoriui emeritui iki gyvenimo pabaigos mokama Klaipėdos universiteto tarybos kasmet nustatomo dydžio mėnesinė išmoka. Išmoka pradedama mokėti kitą mėnesį po Senato nutarimo dėl profesoriaus emerito vardo suteikimo.

4.2. Jeigu asmuo, kuriam yra mokama profesoriaus emerito išmoka, sudaro darbo sutartį su Klaipėdos universitetu ar kitu juridiniu asmeniu, profesoriaus emerito išmokos mokėjimas laikinai, kol darbo sutartis pasibaigs, sustabdomas.

4.2. Profesorius emeritas gali raštiškai atsisakyti profesoriaus emerito išmokos.

**V. BAIGIAMOSIOS NUOSTATOS**

5.1. Tarp Klaipėdos universiteto ir profesorių emeritų kylančius ginčus nagrinėja Klaipėdos universiteto Akademinės etikos komitetas.

5.2. Už Klaipėdos universiteto akademinės etikos kodekso pažeidimus Senatas turi teisę atšaukti savo sprendimą dėl profesoriaus emerito vardo suteikimo. Nuo tokio sprendimo priėmimo dienos asmuo netenka teisės į profesoriaus emerito išmoką.